Vrystaat-boer sterf weke ná aanvalTeboho Machakela. ŉ Boer van die Odendaalsrus-omgewing in die Vrystaat is dié week dood nadat hy in Augustus op sy plaas in die kop geskiet is. Teboho Machakela (37) is op 19 Augustus op die plaas geskiet. Volgens berigte word daar ŉ winkel op die plaas bedryf en het ŉ groep verdagtes die winkel op die dag binnegekom en Machakela geskiet voordat hulle met kontant gevlug het. Machakela is in ŉ hospitaal opgeneem en was glo ses weke lank in ŉ koma waarna hy ontslaan is. Hy is Maandag dood. Thoko Didiza, minister van landbou, grondhervorming en landelike ontwikkeling, het gesê sy het met skok verneem van die moord op nog ŉ jong boer van die Vrystaat. “Machakela se dood is nie net ŉ groot verlies vir sy familie en vriende nie, maar ook vir landbousektor.” Didiza het die polisie versoek om geen steen onaangeroer te laat ten einde te verseker dat die skuldiges agter tralies beland nie. Leona Kleynhans, Vrystaatse DA-wetgewerlid, sê volgens beskikbare inligting, wat nog bevestig moet word, was daar sedert 1 Oktober reeds tien plaasaanvalle in die Vrystaat wat tot vier sterftes gelei het. Argieffoto: SAPD “Afgesien van hierdie aanvalle wat tot die dood van die slagoffers gelei het, was daar talle voorvalle waarin slagoffers ontvoer en gemartel is. Asook duisende vee wat elke maand gesteel word. Ons kan eenvoudig nie so aangaan nie.” Minister Bheki Cele maak volgens Kleynhans baie beloftes, maar die werklikheid is dat die SAPD heeltemal te min hulpbronne en ŉ gebrek aan opleiding het. Volgens Kleynhans is polisiebeamptes ook dikwels nie gemotiveerd nie en in sommige gevalle is hulle kop in een mus met diewe en aanvallers. “Die DA doen ŉ beroep op senior regeringsleiers om te erken dat ons ŉ groot probleem het.” David Leslie (81) is verlede maand dood nadat hy op 1 September op sy plaas naby Harrismith oorval en aangerand is. Pieter Hills (56) en sy seun, Eddie, is die afgelope week op hul plaas naby Hennenman aangeval. Pieter is op teregstellingswyse doodgeskiet en Eddie is in die nek geskiet. Dave Wessels is verlede maand dood toe hy op ŉ kleinhoewe naby Viljoenskroon aangeval is. Brendin Horner is begin verlede maand wreed vermoor op ŉ plaas in die Paul Roux-distrik.